钦定古今图书集成/明伦汇编/人事典/第010卷 > 《本草纲目》 > 《乱发释名》
## 钦定古今图书集成/明伦汇编/人事典/第010卷 > 《本草纲目》 > 《乱发释名》

李时珍曰：头上曰发，属足少阴阳明；耳前曰鬓，属手
足少阳；目上曰眉，属手足阳明；唇上曰髭，属手阳明；
颏下曰须，属足少阴阳明；两颊曰髯，属足少阳。其经
气血盛则美而长；气多血少，则美而短；气少血多，则
少而恶；气血俱少，则其处不生；气血俱热，则黄而赤；
气血俱衰则白而落。《素问》云：“肾之华在发。”王冰注云：
“肾主髓。脑者髓之海，发者脑之华，脑减则发。”《素·滑寿
注》云：“水出高原，故肾华在发。发者血之馀，血者水之
类也。”今方家呼发为血馀，盖本此义也。《龙木论》谓之
人退焉。叶世杰《草木子》云：“精之荣以须，气之荣以眉，
血之荣以发。”《类苑》云：“发属心，禀火气而上生；须属肾，
禀水气而下生。眉属肝，禀木气而侧生，故男子肾气
外行而有须，女子宦人则无须而眉发不异也。”说虽
不同，亦各有理，终不若分经者为的。刘君安云：“欲发
不落，梳头满千遍。”又云：“发宜多梳，齿宜数叩。”皆摄精
益脑之理尔。又崑斋吴玉有《白发辨》，言发之白，虽有
迟早老少，皆不系寿之修短，由祖传及随事感应而
已。援引古今为证，亦自有理，文多不录。